नेनपन (बालगीत)
खेलै - कूदै - मौज मनाबै,
नेनपन होइ छै खेलबा लए ।
 पर पढ़ाई सेहो आवश्यक,
नेनपन होइ छै पढ़बा लए । ।
 मीठगर - मीठगर नीक लगए,
पर जँ सदिखन मिट्ठहि भेटए ।
 सुस्त मोन हो, जी उचटए ।
 नोनगर, खटगर, तीत जरूरी,
भोजन मे रुचि रहबा लए ।
 तेँ पढ़ाई सेहो आवश्यक,
नेनपन होइ छै पढ़बा लए । ।
 खेल - कूद नेनपन केर गहना,
व्यक्तित्वक संपोषक छी ।
 खेल - कूद सिखबैछ बहुत किछु,
तेँ ओ अति आवश्यक छी ।
 पर पढ़ाई बिनु खेल - कूद बस,
अनुचित - जीवन जिउबा लए ।
 तेँ पढ़ाई सेहो आवश्यक,
नेनपन होइ छै पढ़बा लए । ।
 उचित समय पर खेली - कूदी,
उचित समय अध्ययन - अध्यापन ।
 एकक परिपूरक दोसर छी,
सम्यक अनुपातेँ परिपालन ।
 सुख - दुख जिनगी केर दू पहिया,
दुहु जरूरी जिउबा लए ।
 नेनपन केर आधार गढ़नि पर,
जिनगी खल - खल हँसबा लए । । 